ועדת הפנים ואיכות הסביבה, כנסת 17, פרוטוקול מספר 139, 2007-04-25 10:00

אופיר פינס-פז: בוקר טוב.

אופיר פינס-פז: אני מתכבד לפתוח את ישיבת ועדת הפנים ואיכות הסביבה של הכנסת.

אופיר פינס-פז: עד סדר היום הצעת חוק שמירת הסביבה החופית (תיקון – מפרץ אילת), שיזמו מספר חברי כנסת, וחבר הכנסת דב חנין בראשם.

אופיר פינס-פז: אני מציע, חבר הכנסת חנין שקודם תנמק את הצעת החוק, ולאחר מכן נקיים דיון.

אופיר פינס-פז: חיכינו לראש העיר אילת שנמצא עדיין בדרך, אבל לא נחכה עוד.

אופיר פינס-פז: אני מציע, חבר הכנסת דב חנין, שתנמק את הצעת החוק ואחר-כך נפתח בדיון.

דב חנין: תודה רבה, אדוני היושב ראש.

דב חנין: אני מודה לך על כינוס הישיבה.

דב חנין: בכמה מילים אני רוצה להציג את ההצעה שהיא מאוד פשוטה: בכנסת הקודמת נעשה מעשה חקיקה מאוד חשוב כאשר הכנסת אימצה את חוק החופים, שיוצר מערכת מאוד מאוזנת ושקולה של הגנה על אזורי החוף של מדינת ישראל.

דב חנין: הכוונה היא גם לאזורים היבשתיים של החוף וגם לאזורים הסמוכים שנמצאים בתוך הים.

דב חנין: זה היה מעשה חקיקה מאוד מורכב, שהושקעה בו הרבה מאוד עבודה מקצועית ומאמץ פוליטי של כל הכוחות המעורבים.

דב חנין: אבל מפרץ אילת הושאר בצד, וזה יוצר בעיות מכמה סוגים.

דב חנין: לדעתי, כנראה, לא ניתנה מספיק הדעת על השארתו של מפרץ אילת מחוץ לתחולתו של חוק החופים- -

אופיר פינס-פז: למה זה קרה?

אופיר פינס-פז: מישהו היה אז בדיונים?

דב חנין: אני לא הייתי בדיונים, עקבתי אחריהם מבחוץ.

דב חנין: לקראת הסוף היה לחץ מאוד גדול כדי לנסות לסיים את החוק.

דב חנין: היו כל מיני לחצים של גורמים אינטרסנטיים, ובסופו של דבר הוועדה החליטה בתבונה רבה להתקדם עם מה שאפשר ולהשאיר כמה דברים בצד.

דב חנין: כנראה, מפרץ אילת היה מסוג הדברים שהושארו בצד.

דב חנין: אבל התוצאה הסופית אינה תקינה גם מבחינה עקרונית כי הסביבה החופית שלנו היא לא רק חופי הים התיכון, אלא גם למשל מפרץ אילת.

דב חנין: מפרץ אילת הוא אולי אפילו יותר רגיש ועדין בגלל המורכבות הסביבתית שלו, כי יש לנו שם רצועת חוף מאוד קטנה.

דב חנין: יש הרבה מאוד אינטרסים חברתיים שמעורבים בה – אנחנו רוצים לשמור אותה גם לתיירות ולנופש לציבור הישראלי.

דב חנין: לכן דווקא שם יש אפילו צורך רב יותר להסדרה מדויקת של הבנייה ושל כל פעילות באזור הסביבה החופית.

דב חנין: מעבר לכך קרו תקלות נוספות.

דב חנין: למשל, חוק שמירת הסביבה החופית ביטל ועדה שנקראת "הוועדה לענייני חופים", שפעולתו חלה על כל מימי החופים של מדינת ישראל.

דב חנין: לגבי חופי הים התיכון אין שום בעיה, כי במקומו באה הוועדה לשמירת הסביבה החופית במסגרת המועצה הארצית.

דב חנין: בעניין מפרץ אילת פתאום נוצר ואקום – סוגיה שלמה נותרה ללא פתרון בחוק, וזו כמובן בעיה- -

אופיר פינס-פז: שמאי, מי יושב בראש הוועדה החופית, אתה?

שמאי אסיף: כן.

דב חנין: יש תמ"א לגבי מפרץ אילת, והיא תמ"א די טובה, ומצוין שיש תמ"א למפרץ אילת.

דב חנין: אבל מבחינת המבנה המשפטי נכון שההסדר לא יהיה רק הסדר תכנוני במסגרת תמ"א, אלא הסדר חוקי גם במסגרת חוק.

אופיר פינס-פז: למה אתה חושב כך?

אופיר פינס-פז: להגיד את זה, זה לא מספיק.

דב חנין: מבחינת המבנה המשפטי חשוב שיהיה לא רק הסדר תכנוני, אלא גם חקיקתי.

דב חנין: המערכת התכנונית פועלת בכללי משחק אחרים, ואם הכנסת בחרה להסדיר את נושא ההגנה על השמירה החופית בחוק ראשי, אז מפרץ אילת הוא לא second best מבחינה זאת, והוא ראוי לאותה רמה של הסדרה ושל תפעול.

דב חנין: הערה נוספת היא לגבי מסמך של התאחדות המלונות באילת שאני מעיין בו.

דב חנין: אני רוצה להגיד הערת הקדמה לחששות של אנשי המלונות, שהפתרון שאנחנו מציעים בהחלת חוק שמירת הסביבה החופית הוא מאוד מאוזן.

דב חנין: זה לא פתרון שאומר שעכשיו אי-אפשר לבנות מלונות באילת, ממש לא; זה פתרון שאומר שיש לנו ועדה מקצועית מיוחדת שיודעת לעשות נכון את האיזונים, ואם צריך לבנות מלונות באילת, הוועדה תשקול את זה ברצינות ובמקצועיות, וייבנו מלונות באילת.

דב חנין: אין כאן מנגנון שאומר "כן" או "לא", אלא מנגנון שאומר שצריך לשקול את הדברים האלה בצורה יותר מקצועית.

דב חנין: אני רוצה לומר מילה טובה על הפעולה של הוועדה בראשותו של שמאי אסיף.

דב חנין: אני אמנם לא משתתף בה, אבל אני משתדל לעקוב אחר התהליכים שמתרחשים שם.

דב חנין: אנחנו יכולים לסכם לעצמנו את הניסיון הזה, שהיו לגביו הרבה ספקות מכל הכיוונים, כניסיון מאוד חיובי של מערכת מאוד מאוזנת ושקולה, שיוצרת עוד מערכת בקרה תכנונית על אזורים שבהם יש צורך במערכת בקרה כזאת ובעין נוספת.

דב חנין: יש הבדל, כמובן, בין הרכב של הוועדה לענייני חופים לבין ההרכב של ועדה מקומית לתכנון ובנייה ברמת המקצועיות של האנשים שיושבים בולחו"פ וגם ברמת המקצועיות של אנשים שעוסקים בחופי ים וברגישויות שקשורות בכך.

דב חנין: נכון שסוגיות כל-כך עדינות, כמו חופי ים, יוסדרו ברמה התכנונית בידי הגוף המקצועי הנכון.

שמאי אסיף: אני אגיד את השורה האחרונה: הממשלה תומכת בהצעת החוק, והייתה גם דרישה של מציע החוק לעשות תיאום, כי יכול להיות שיש בכל זאת כמה דברים שמחייבים תיקונים; בכמה פרמטרים הדברים אינם בהכרח דומים.

שמאי אסיף: לדוגמה, גובה של 0.75 שנקבע בוועדה שעשתה עבודה מאוד מקיפה בחופי הים התיכון - לא בטוח שזאת בדיוק המידה הנכונה.

שמאי אסיף: אותו דבר במספרים אחרים שיש שם.

שמאי אסיף: עם זאת על פניו אני לא רואה בעיה.

שמאי אסיף: נכון שנוצר ואקום.

שמאי אסיף: אני נכנסתי באמצע התהליך.

שמאי אסיף: אנחנו נאבקנו בגדול בשלב הזה כדי ליצור בכלל את המונח שנקרא "הוועדה לשמירת הסביבה החופית".

שמאי אסיף: כאשר ביטלו את הוועדה לענייני חופים היה פספוס עז בכך שלא חשבו שמשאירים ואקום.

שמאי אסיף: אף על פי שבמקביל אישרו את תמ"א 13, והואקום הזה הוא לא כל-כך קשה.

שמאי אסיף: כולם זוכרים את המאבק הגדול שהיה בעניין כלובי הדגים.

שמאי אסיף: דרך הגופים והמוסדות הקיימים הצלחנו להשיג את מה שרצינו להשיג.

אופיר פינס-פז: אתה יודע, שהפיילוט של גידול דגים לא הצליח.

גיא אילון: לא מדויק.

גיא אילון: הייתה שם תקלת אנוש.

גיא אילון: זה מאוכלס מחדש ובינתיים זה מוכיח את עצמו.

גיא אילון: מתכננים עכשיו לבנות מפעל כפול בגודל.

אופיר פינס-פז: אבל הבנתי שהם צריכים קצת יותר זמן.

גיא אילון: הם מבקשים יותר זמן בגלל התקלה שהייתה שהרגה 5 מחזורי גידול.

גיא אילון: אבל הפיילוט עצמו דווקא מראה בינתיים תוצאות טובות.

אופיר פינס-פז: מי אתה?

גיא אילון: מנהל מחוז אילת ברשות הטבע והגנים.

שמאי אסיף: בינתיים יש פעילות מאוד מעניינת של כלובי דגים בים התיכון.

אופיר פינס-פז: איפה, באשדוד?

שמאי אסיף: בים הפתוח, במים עמוקים.

שמאי אסיף: זה פתרון יוצא מן הכלל שלא היה.

שמאי אסיף: קידמנו אותו בשנה האחרונה, והוא מראה תוצאות טובות.

שמאי אסיף: לכן עקרונית אנחנו תומכים בעניין.

שמאי אסיף: לטובת העניין צריך לומר שעם כל זה שזה נראה טוב ויפה, ואנחנו עושים מאמצים עצומים כדי לקצוב לוחות זמנים ולעשות עבודה מאוד יסודית ומאוד מהירה בעניין הזה, ואין תורים, בכל זאת מצד אחד כולנו מנסים לפשט את הליכי התכנון ומצד שני מוסיפים עוד ועדה.

שמאי אסיף: הרי היא מטפלת בכל תוכנית שנמצאת במערכת על תחום הסביבה החופית, ועכשיו עושה את זה עוד ועדה נוספת.

שמאי אסיף: אמנם כרגע אנחנו עושים את זה במהירות וביעילות, ואני מקווה שזה ימשיך לאורך זמן, אבל גם כאן יכולות להיות תקלות ועיכובים, לפעמים מוצדקים.

שמאי אסיף: צריך לקחת את זה בחשבון, זה לא פשוט.

שמאי אסיף: למרות זאת צריך לתמוך בהצעה הזאת.

שמאי אסיף: שנית, לא רק הבעיה הזאת נשמטה; בסופו של דבר הצעת החוק לא הביאה בחשבון ולא דרשה הקצאת משאבים ותקציב כדי להפעיל את הוועדה הזאת.

שמאי אסיף: כמובן, משרד הפנים ספג את העניין הזה, ולכן אנחנו עושים את הדברים האלה כפי שאנחנו עושים אותם.

אופיר פינס-פז: אפשר לתקן את זה עכשיו.

שמאי אסיף: זאת מטלה אחת, ואפשר לדרוש באותה הזדמנות הגדלה תקציבית.

שמאי אסיף: זה בהחלט יעזור לנו.

אופיר פינס-פז: בהחלט.

אופיר פינס-פז: עיריית אילת, בבקשה.

דפנה ישראלי: אני היועצת המשפטית של העירייה.

דפנה ישראלי: ראש העירייה אמור היה להציג את הדברים, אבל כיוון שהוא התעכב אני אדבר בשמו.

דפנה ישראלי: אנחנו רואים בחיוב את החוק הזה.

דפנה ישראלי: בשלוש השנים האחרונות ראש העיר חרת על דגלו וגם פעל לשמור על הסביבה החופית, לנקות אותה, לפנות ממנה חריגות בנייה.

דפנה ישראלי: פינינו את כל רצועת מפרץ השמש שהייתה מלאה בכל מיני דיירים בלתי חוקיים ואפשרנו אותו שוב לשימוש הציבור.

דפנה ישראלי: אבל לשיטתנו, צריך לתת את הדעת קצת יותר על החוק הזה לפני שרצים קדימה כי אילת היא ייחודית.

דפנה ישראלי: גם בתמ"א 13 חילקו את הדיון הזה לשניים ונתנו לאילת את המשקל המתאים, וגם בעניין הזה צריך לתת את הדעת.

דפנה ישראלי: לאילת יש מאפיינים מיוחדים: קודם כל, כל החוף הדרומי תפוס על-ידי הנמל, חיל הים וקצא"א, ולמעשה כמעט שאין חופים שהם שמורת טבע; אין חופים שאפשר לבנות עליהם או לקדם אותם ביזמות כמו את חופי הים התיכון.

דפנה ישראלי: למעשה, הרצועה שנותרה שאפשר היה "לפגוע" בסביבה החופית היא מאוד קטנה במפרץ השמש, וגם שם זה מאוד מוגבל משום שמעבר לקו החוף אנחנו כבר מגיעים לרצועת- - -

אופיר פינס-פז: את בעצם אומרת שבין אם החוק הזה יהיה ובין אם לא, אין לו יותר מדי משמעות.

דפנה ישראלי: החוק הזה חשוב מפני שהוא מחזק את הוראות התמ"א.

דפנה ישראלי: היום התמ"א כשלעצמה כבר שומרת על הסביבה החופית.

דפנה ישראלי: אפילו נתקלנו בבעיות של יזמים ושל בעלי עסקים שנמצאים היום לאורך החוף הצפוני וניסו לקדם תוכניות ברמה של שיפוצי מבנה או עלייה בקומה, והתמ"א והתב"ע הגבילו אותם.

דפנה ישראלי: זה מקפיא את המצב ושומר עליו.

דפנה ישראלי: צריך להעביר את החוק הזה, אבל צריך לתת התייחסות ספציפית לבעיות הייחודיות של אילת.

אופיר פינס-פז: כמו מה?

דפנה ישראלי: למשל, הגדרת המטרות של החוף שהן שונות מחופי הים התיכון.

דפנה ישראלי: בחופי הים התיכון יש מצוקים, מערות, דיונות חול – אלה דברים שאין אצלנו.

דפנה ישראלי: שמורת האלמוגים זה משהו שקיים אצלנו ולא קיים בים התיכון.

דפנה ישראלי: למעשה, מרבית הבנייה כבר קיימת היום, והיא בטח לא בתוך רצועת 300 המטרים, אלא הרבה יותר קצרה וצרה.

דפנה ישראלי: יש לא מעט דברים.

דפנה ישראלי: כיועצת המשפטית של הוועדה המקומית אני רואה את סוג הבקשות שמוגשות למה שקשור לפיתוח החוף.

דפנה ישראלי: אין יותר מדי דברים; זה יכול להיות לכל היותר היתר לפיתוח כזה או אחר שעולה בקנה אחד עם השימוש בחופי הים, אבל אין לנו בקשות לפרויקטים גדולים ומפחידים.

אופיר פינס-פז: למה, יש פרויקט מאוד גדול- -

דפנה ישראלי: אקווריה.

דפנה ישראלי: הוא לא מגיע עד החוף.

אופיר פינס-פז: הוא לא רלוונטי לחוף הזה?

קריאה: לא.

קריאה: הוא בקיבוץ אילות.

אופיר פינס-פז: המלונאים, בבקשה.

שבתאי שי: אני מנכ"ל התאחדות המלונות באילת.

שבתאי שי: קודם כל, אין כרגע פרויקטים לבנייה באילת כי כולם יודעים שהתיירות הזרה באילת משנת 2000 כמעט התחסלה.

שבתאי שי: כמובן, אין בקשות להקמת בתי מלון.

שבתאי שי: אבל אם התיקון לחוק יאומץ הוא יחול כאשר תהיה ההתאוששות, ואז כבר יהיה מאוחר מדי לטפל בזה- -

אופיר פינס-פז: מה מפחיד אותך?

שבתאי שי: מפחיד אותי שנוספת עוד ועדה, עוד מכשול בפני אישורים - -

אופיר פינס-פז: תמיד הייתה מעין ועדה כזאת.

שבתאי שי: היא הייתה "מעין" – ועדה לענייני חופים.

שבתאי שי: הוועדה הסטטוטורית בחוק כרגע תהיה הרבה יותר קשה לנו כי גם היום ההליך של קבלת אישור להקמת בית מלון באילת הוא ארוך.

שבתאי שי: מי שיגיש בקשה להקמת בית מלון באילת הוא ייפתח במקרה הטוב בעוד 7-8 שנים, ובמקרה הגרוע אם תהיה ועדה נוספת – זה עלול להגיע גם ל-10 שנים.

שבתאי שי: יש גם בעיה נוספת של תיקונים במבנים קיימים: הרחבות, שיפוצים, שינויים, שדרוגים - כל הדברים האלה עלולים ליפול במסגרת ועדה כזאת להליך ארוך מדי.

שבתאי שי: זה שלא אישרו את אילת במסגרת החוק הקודם זה לא בכדי.

שבתאי שי: אני לא רואה את זה טכנית רק שלא היה להם זמן והם לא רצו להסתבך ואישרו את זה.

שבתאי שי: אילת מוחרגת כי אילת היא מוחרגת.

אופיר פינס-פז: היית אז בדיונים?

שבתאי שי: כן.

שבתאי שי: אילת הוחרגה כמו שהיא הוחרגה במקומות אחרים כי יש לה מבנה אחרים וצרכים אחרים.

שבתאי שי: גם הטופוגרפיה שלה היא שונה וגם הטופוגרפיה שלה היא שונה.

שבתאי שי: דרך אגב, הלגונה המזרחית יושבת פחות מ-300 מטר מהחוף.

שבתאי שי: מנהל מקרקעי ישראל יחד עם עיריית אילת, רוצה להוציא את זה למכרז – מי ילך למכרז אם יש עוד ועדה?

אופיר פינס-פז: למה לא?

אופיר פינס-פז: אתה מניח שהוועדה לא תאשר?

שבתאי שי: מכיוון שברגע שיש עוד מכשול מושכים את זה.

שבתאי שי: יש גופים ירוקים ואחרים שיופיעו בפני הוועדה.

שבתאי שי: אנחנו מכירים את התהליכים האלה, אני ניהלתי את משרד התיירות, אני מכיר את הסיפור הזה הרבה מאוד שנים.

שבתאי שי: לכן לדעתי זה מיותר, אלא אם כן – בחוק יש אפשרות להחרגה – ומדובר שם על האפשרות לתת היתרים לדברים שהם לטובת הציבור כולו בטווח של 100-300 מטר.

שבתאי שי: אילת היא ההוכחה הטובה ביותר שכל החופים הם לטובת הציבור; גםבחופים של בתי המלון שמתוחזקים בצורה יוצאת מן הכלל, הציבור יכול להשתמש בהם ללא תשלום.

שבתאי שי: היום הוכחנו באילת שאנחנו שומרים על טובת הציבור.

שבתאי שי: כתוב בחוק שאפשר להחריג את זה לנמלים ולדברים נוספים לטובת הציבור – אני מבקש אם אפשר להכניס לשם גם את בתי המלון כי הם לטובת הציבור.

שבתאי שי: זה לא בתי מלון לאוכלוסייה ספציפית.

אופיר פינס-פז: מה זה, בתי המלון הם עמותות שלא למטרות רווח?

שבתאי שי: זה לא דירות.

אופיר פינס-פז: לפי רמת המחירים במלונאות באילת, להגיד שכל הציבור יכול להשתמש במלונות באילת זה קצת מוזר.

דב חנין: אמירה אופטימית.

אופיר פינס-פז: נקווה שזה יהיה פעם המצב.

שבתאי שי: 2 מיליון ישראלים שעושים את זה, כנראה, יש להם הכסף.

אופיר פינס-פז: זה משהו כמו חצי מיליון שבאים בערך 4 פעמים בשנה.

יוסי ביילין: זה 4 חבר'ה שחוזרים כל פעם.

אופיר פינס-פז: נמל אילת, בבקשה.

סער שפירא: אני מחברת נמל אילת.

סער שפירא: עקרונית אנחנו בעד הצעת החוק והתיקון שלה.

סער שפירא: אנחנו רואים שנעשים מאמצים מאוד גדולים מצד יזמים שפונים אלינו חדשים לבקרים לנסות לקדם כל מיני נושאים שהם לאו דווקא עניינים שקשורים לנמל, ואנחנו פה כדי להגן על הנמל האסטרטגי היחיד שיש בישראל כמוצא דרומי למזרח הרחוק.

סער שפירא: לכן אני בהחלט חושב שההצעה הזאת במקומה, יש בה כדי להגן על הסטטוס הקיים.

סער שפירא: אני לא אדבר על מה שאמרו החברים האחרים, אבל יש בזה כדי לחזק באופן נחרץ את כל הנושא הזה.

אופיר פינס-פז: המשרד לאיכות הסביבה, בבקשה.

גלית כהן: עד עתה מרבית הדיון התרכז בהיבטים של פיתוח ושל תכנון ובנייה.

גלית כהן: זה חלק אחד של החוק.

גלית כהן: החוק עצמו כלל תיקון בחוק התכנון והבנייה שהקים בעצם את הוועדה לשמירת הסביבה החופית שהחליפה את הוועדה לענייני חופים.

גלית כהן: אבל לחוק יש מטרות ומשמעות רחבה הרבה יותר, שאגב, גם לה לא קיבלנו שום תוספת, ואנחנו צריכים להפעיל תקציבית את החוק בעצמנו.

גלית כהן: לכן יש בהחלט מקום לחוק הזה, כי הוא מעלה את הרמה של הסביבה החופית בחופי הים התיכון.

גלית כהן: אנחנו רואים את זה.

גלית כהן: אנחנו רואים גם בפסיקות שנעשו באחרונה, איך הסביבה החופית בחופי הים התיכון קיבלה דרגה הרבה יותר משמעותית וחשובה, בעיקר לטובת הציבור כמובן.

גלית כהן: לכן יש מקום שגם חופי אילת יקבלו את השדרוג הזה.

גלית כהן: יחד עם זאת נדרשת עבודה לחשוב מהם הדברים המתאימים למאפיינים הייחודיים מאוד של אילת.

חיים סרברו: אני מנכ"ל מרכז למיפוי ישראל.

חיים סרברו: אני מחזק את הדברים של שמאי אסיף בהקשר למצב השונה גם של הטופוגרפיה בחוף, גם במים וגם של הגאות והשפל, בכך שהקביעה לגבי ה-0.75 טעונה בדיקה.

חיים סרברו: אבל מעבר לזה אנחנו מדברים על מפרץ סגור, וזה שונה ממצב של ים פתוח כמו הים התיכון.

חיים סרברו: כמי שחתום על קו הגבול עם ירדן בים במפרץ אילת, אני יודע שהמרחק הוא לא כל כך גדול – בחלק הצפוני ואחר-כך הוא נפתח קצת.

חיים סרברו: לדעתי, צריך לקבוע את הסביבה החופית בים עד קו הגבול עם ירדן.

חיים סרברו: דהיינו, למעשה, לכסות את המפרץ.

חיים סרברו: הסיכונים לסביבה החופית עקב תקלות בזיהוי בים, שלא כמו בים התיכון, הם הרבה יותר משמעותיים.

אופיר פינס-פז: תמ"א 13 היא עד קו הגבול?

קריאה: לא.

חיים סרברו: אז לדעתי, צריך להיכנס למשא ומתן עם ירדן אחרי זה כי יש כאן השפעה הדדית; יש שם מפעלים ותוכניות ללגונה ענקית קרוב מאוד לגבול ישראל, וכל זיהום שם ישפיע עלינו.

יוסי ביילין: אז מה ההבדל בין תמ"א 13 לבין ההצעה שלך?

אופיר פינס-פז: הוא מציע להיכנס עד הים.

קריאה: עד 500 מטר מהגבול.

אופיר פינס-פז: - - -

יובל פלד: אני מרשות הטבע והגנים.

יובל פלד: גם אנחנו תומכים בחוק, אבל עם ההתאמות הנדרשות למפרץ אילת.

יובל פלד: אני רוצה להפיס את דעת עיריית אילת ואת התאחדות המלונאים, שהעבודה של הוועדה לשמירת הסביבה החופית היא העבודה היעילה ביותר שיש.

יובל פלד: היא עובדת מהר ואינטנסיבית ורק משביחה את התכנון.

אופיר פינס-פז: אף על פי שאין לה כסף.

יובל פלד: צריך להירגע ממנה כי זה לא סתם קישוט שיתקע תוכניות, להפך: היא רק תשביח אותן.

אופיר פינס-פז: יש בה שקיפות, יודעים מה קורה בה?

שמאי אסיף: כל ההחלטות מתפרסמות באינטרנט בצורה שוטפת.

שמאי אסיף: וגם אחרים מפרסמים.

גידי ברסלר: אני מאגף ים חופים של המשרד להגנת הסביבה.

אופיר פינס-פז: המשרד להגנת הסביבה הוא משרד חשוב, אבל קטן.

אופיר פינס-פז: הם דיברו.

אופיר פינס-פז: כשנגיע לדברים המהותיים יותר נאפשר לך.

גלית פלצור: אני מאגף תקציבים באוצר.

גלית פלצור: יש כאן ניסיון ליצור מסגרת נורמטיבית אחידה לכלל החופים בארץ.

גלית פלצור: ממה ששמעתי אני לא יודעת עד כמה אפשר להכניס את אילת למסגרת בלי להתייחס לפרמטרים המיוחדים בחוף אילת.

גלית פלצור: מן הראוי שבהצעת החוק יועלו כל המנגנונים והתקציב הדרוש, וכל הצעת החוק תבוא בפועל ליישום.

גלית פלצור: כרגע, לדעתי, לא נעשתה עבודה מספיק בזה.

אופיר פינס-פז: זאת הכנה לקריאה ראשונה ולא לשנייה ושלישית.

אופיר פינס-פז: חברי הכנסת?

אופיר פינס-פז: אני מניח ששתיקת

אופיר פינס-פז: כם היא תמיכה.

יוסי ביילין: אבל אנחנו גם שומעים תמיכה בסך-הכול.

ורד קירו: אני רוצה להעיר לאוצר הערה: אתם הייתם צריכים להגיש הערכה תקציבית אם אתם רואים עלות תקציבית בהצעת החוק הזאת.

אופיר פינס-פז: הם עדיין יכולים לעשות את זה.

גלית פלצור: אנחנו לא יודעים מה המשמעות.

דב חנין: אין עלות תקציבית.

שמאי אסיף: המשמעות היא זניחה יחסית, לדעתי.

שמאי אסיף: לפני שנעלה את הצעת החוק להצבעה, אני מבקש שלפני קריאה שנייה ושלישית שמאי ירכז את עבודת המטה שלכם מול משרדי הממשלה וגם מול עיריית אילת, אני חושב שזה נכון וראוי כי אנחנו עובדים עם עיריית אילת בתיאום.

שמאי אסיף: גם אם למלונאים יש מה להציע באופן מיוחד, נא להגיש בכתב או תיפגשו.

שמאי אסיף: אני רוצה לעגן בחוק את תקציב הוועדה כדי שהיא תוכל לפעול בצורה חופשית ותוכל לבצע מלאכתה נאמנה.

שמאי אסיף: אני מקבל את הטיעונים לגבי הייחודיות של אילת לעומת הים התיכון.

שמאי אסיף: זה נשמע לי מאוד סביר, ולכן לא צריך לראות את העניין הזה כמקשה אחת.

שמאי אסיף: אני מניח שגם אנשי הוועדה מבינים את זה ויתייחסו לבקשות לגבי מפרץ אילת באופן שונה מאשר לבקשות לגבי חופי הים התיכון, וגם בים התיכון לא כל החופים זהים, הרצועה שונה.

שמאי אסיף: אנחנו נברך על כל דבר שיכול לשפר את הצעת החוק מבחינה עניינית.

שמאי אסיף: אבל חובת ההוכחה היא של הצוות המקצועי משום שזה עניין סופר-מקצועי, ואם תהיה תמימות דעים על הדברים נביא אותם כפי שהם; אם לא תהיה תמימות דעים, ניכנס לעובי הקורה ונצטרך להכריע גם בנושאים האלה.

אופיר פינס-פז: אני מביא את הצעת החוק לאישור לקריאה ראשונה.

דב חנין: את הטיוטה המתוקנת, נכון?

אופיר פינס-פז: לא.

אופיר פינס-פז: אנחנו לא דנו בטיוטה המתוקנת.

אופיר פינס-פז: אני מציע שכל נציגי הממשלה ייקחו את הטיוטה הזאת ויראו בה נייר עבודה לקראת קריאה שנייה ושלישית.

אופיר פינס-פז: נצביע על הנוסח המקורי של חבר הכנסת דב חנין שבדף הכחול.

אופיר פינס-פז: מי בעד לאשר להביא לקריאה ראשונה?

אופיר פינס-פז: הצבעה בעד – פה אחד.

אופיר פינס-פז: תודה רבה.